Igualtat obri el termini per a sol·licitar subvencions fins al 7 de juny
14 de maig 2021

L'Àrea d'Igualtat de l'Ajuntament de Sagunt ha obert el termini per a la presentació de sol·licituds per a subvencions en concurrència competitiva destinades a activitats que fomenten la igualtat entre dones i hòmens i la prevenció de la violència de gènere. Concretament, l'Ajuntament destinarà 15.000 euros per a estes ajudes. Les entitats interessades a sol·licitar la subvenció podran fer-ho fins al 7 de juny de 2021.

Amb esta iniciativa, entre d’altres, l'Ajuntament continua donant suport a la labor de les associacions de dones que treballen per la igualtat de gènere en el municipi, oferint suport econòmic als seus programes i activitats. Així mateix, a través d'esta ajuda es pretén donar suport a un altre tipus d'associacions que, fins i tot no sent exclusivament de dones, presenten projectes en matèria d'igualtat. 

L'ordenança que regula la convocatòria es pot consultar en la pàgina web municipal, en l'apartat de ‘subvencions’, on trobaran la sol·licitud i els requisits a aportar, o bé a través del següent enllaç: [https://sede.sagunto.es/es-es/tablonanuncios/documents/edicto\_bop\_15jun2016.pdf](https://sede.sagunto.es/es-es/tablonanuncios/documents/edicto_bop_15jun2016.pdf)

  

  

Podran sol·licitar la subvenció aquelles entitats sense ànim de lucre (ESAL) que complisquen els següents requisits: estar inscrites en el Registre Municipal d'Entitats de l'Ajuntament de Sagunt amb anterioritat a la finalització del termini de presentació d'instàncies; tindre les dades degudament actualitzades en els registres corresponents i no estar sotmeses a cap de les causes d'incompatibilitat o prohibició per a ser beneficiari recollides en l'article 13 de la Llei General de Subvencions. 

  

Seran objecte de subvenció accions formatives i informatives relacionades amb la integració social de les dones que promoguen la igualtat d'oportunitats i que tracten, entre altres, aspectes com: la salut, la cultura, l'educació, formació-ocupació, la participació social, l'esport i les noves tecnologies. També, tallers, cursos o seminaris, així com campanyes de sensibilització i/o prevenció de la violència de gènere, concursos de cartells, de narrativa, tallers, xarrades, debats, conferències, revistes, taules redones, exposicions, activitats culturals i programes formatius, entre d’altres. 

Des de l'Àrea d'Igualtat es considera imprescindible la col·laboració de l'Ajuntament amb el teixit associatiu i amb el moviment feminista de Sagunt, el treball del qual servix de complement i reforç a les activitats i programes impulsats des del departament, però també a aquelles altres associacions que vulguen impulsar programes i activitats que permeten caminar en una direcció positiva cap a la igualtat. A més, es recorda a les associacions i entitats que participen en esta convocatòria, que han de tindre les dades actualitzades en el Registre Municipal d'associacions. Les persones interessades podran consultar més informació en el següent enllaç: [https://sagunt.sedipualba.es/tablondeanuncios/​](https://sagunt.sedipualba.es/tablondeanuncios/)

  

  

*   [](http://www.facebook.com/sharer.php?u=https://aytosagunto.es/va/actualitat/igualtat-obri-el-termini-per-a-sol-licitar-subvencions-fins-al-7-de-juny/ "Facebook")
*   [](http://twitter.com/share?url=https://aytosagunto.es/va/actualitat/igualtat-obri-el-termini-per-a-sol-licitar-subvencions-fins-al-7-de-juny/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/igualtat-obri-el-termini-per-a-sol-licitar-subvencions-fins-al-7-de-juny/ "Linked In")
*   [](mailto:?body=https://aytosagunto.es/va/actualitat/igualtat-obri-el-termini-per-a-sol-licitar-subvencions-fins-al-7-de-juny/)